Laer brandstofpryse winkFoto bloot ter illustrasie. (Foto: Maroela Media) Aansienlike dalings in brandstofpryse word in September verwag, met petrol wat tot R2,60 goedkoper kan wees. Die Automobiel‑Assosiasie (AA) sê volgens die huidige ongeouditeerde data van die Sentrale Energiefonds (SEF) sal Suid-Afrikaners volgende maand na verwagting onder R23 per liter vir petrol betaal. Die AA meen hoewel dit steeds hoër is as aan die begin van die jaar, behoort dit tog ’n mate van verligting vir verbruikers te bring. Volgens die data sal 95-oktaan-petrol met R2,60 per liter daal en 93-oktaan-petrol met R2,45 per liter. Die groothandelprys van diesel sal na verwagting R2,30 per liter goedkoper wees en die prys van paraffien sal moontlik met R2,00 daal. Volgens die AA sal die verwagte dalings ook nie deur enige terugbetalings aan die algemene brandstofheffing geraak word nie. “Die dalings in brandstofpryse in Augustus is ietwat geneutraliseer deur die 75c/l vir petrol en diesel wat aan die algemene brandstofheffing teruggegee is. Maar die afnames wat in September verwag word, het nie daardie probleem nie,” het die AA in ŉ kort verklaring gesê. Die vernaamste drywers agter die dalings is ’n versterkende rand en laer internasionale oliepryse. “Die verwagte dalings is goeie nuus vir verbruikers wat die afgelope ses maande deur hierdie pryse geknou en gekneus is.” Die AA sê hoewel hierdie syfers belowend is, moet in ag geneem word dat dit slegs middelmaanddata is en dat die prentjie aan die einde van Augustus wel kan verander voordat die aanpassings vir September gemaak word.